《夜合花•同毛稚黄湖心亭眺望》
清代·沈谦

复嶂笼烟，孤城却月，中堆万顷琉璃。惊魂炫目，空花忽现离奇。

山钟断，水禽啼。倚危栏、独振吾衣。哀筝未阕，一声长啸，风起云飞。

休将帘幕低垂。待向浪痕高处，漫泼金卮。东吴南宋，都成野马游丝。

头欲白，泪频挥。算将来、不饮真痴。酒酣起舞，君休捉住，黄鹤同骑。

作者简介：（1620—1670）明末清初浙江仁和人，字去矜，号东江子。明诸生。少颖慧，六岁能辨四声。长益笃学，尤好为诗古文。崇祯末，为西泠十子之一。入清，以医为业。有《东江集钞》、《杂说》等。